V dňoch 22.4-24.4.2015 sa v Piešťanoch uskutočnil 37. ročník celoštátnej prehliadky stredoškolskej odbornej činnosti, v ktorej našu školu reprezentovali 4 študenti 8-ročného gymnázia. Otvárací ceremoniál sa uskutočnil v piešťanskom Dome umenia, kde nás počas celého večera sprevádzal folklórny súbor Lúčnica a spevák Adam Ďurica. Po ukončení programu sme sa presunuli na internát, v ktorom sme boli ubytovaní a pripravovali sme sa na nasledujúci deň, počas ktorého sme prezentovali naše projekty. V každom zo 17 odborov obhajovalo svoje práce 16 študentov. V odbore Biológia nás reprezentovala Jana Čorňáková, ktorá sa zaoberala výskytom inváznych rastlín na území Slovenska a Adam Brunari s projektom, v ktorom sa venoval vplyvu EMG žiarenia na rastliny. V odbore zaoberajúcim sa životným prostredím nás zastupoval Štefan Krištof s prácou, v ktorej skúmal vplyv kyslých dažďov na rastliny. A v odbore Poľnohospodárstvo nás reprezentovala Ingrid Lojová s biomonitoringom rieky Torysa. Po úspešnom obhájení projektov sme mali voľný program, počas ktorého sme mohli bližšie spoznať mesto Piešťany. Večer sme sa znova presunuli do Domu umenia, kde sa uskutočnilo slávnostné vyhodnotenie 37. ročníka SOČ. V odbore Biológia sa na 5. mieste umiestnila Jana Čorňáková a v odbore Poľnohospodárstvo obsadila 3. miesto Ingrid Lojová. Večerný program nám spríjemňoval folklórny súbor Žito a finálnym vystupením to zavŕšil spevák Ego s jeho známou piesňou Žijeme len raz. Zároveň by sme sa chceli poďakovať aj  p.uč. RNDr. Miriam Feretovej za čas, ktorý nám venovala a pomoc pri príprave našich projektov.

Ingrid Lojová